Kevin Michael Costner (gebore op 18 Januarie 1955) is ’n Amerikaanse akteur, regisseur en musikant. Hy het twee Oscars, drie Golden Globes en ’n Emmy gewen, en is ook vir drie Baftas benoem. In 2013 is ’n ere-César aan hom toegeken. Sy flieks sluit in Dances with Wolves (1990), Robin Hood: Prince of Thieves (1991) en JFK (1991). Ná ’n paar klein rolle het hy sy deurbraak in 1985 in Silverado gemaak. Hy het in 1987 sterstatus bereik nadat hy ’n federale agent in The Untouchables en die hoofrol in die riller No Way Out gespeel het. Ander noemenswaardige prente sluit in Bull Durham (1988), Field of Dreams (1989), Dances with Wolves (1990), waarvan hy ook die regisseur was en wat die Oscar vir beste prent en vir beste regisseur gewen het, JFK en Robin Hood: Prince of Thieves (1991), en The Bodyguard (1992). Minder gewilde prente was die wetenskapsfiksieprent Waterworld (1995) en The Postman (1997). Laasgenoemde is ook deur Costner vervaardig en geregisseer.